Informatīvais ziņojums “Par valsts pamatbudžeta pamatfunkciju izdevumu prognozēto neapguvi un iespējamo līdzekļu pārdali 2019.gadā”

Valsts budžeta izpildes procesā regulāri tiek sekots līdzi valsts budžeta izdevumu izpildei, lai atbildīgi un pārdomāti varētu reaģēt situācijā, kad dažādu iemeslu dēļ ministrijas un citas centrālās valsts iestādes (turpmāk – ministrijas) prognozē tām piešķirto budžeta līdzekļu ekonomiju, jo tos nebūs iespējams līdz gada beigām izlietot atbilstoši sākotnēji plānotajam mērķim. Tāpat budžeta izpildes laikā ir pieejama precīzāka informācija par nepieciešamajiem papildu resursiem prioritārajās nozarēs.

Vienlaikus jāņem vērā Valsts kontroles revīzijas “Par Latvijas Republikas 2018.gada pārskatu par valsts budžeta izpildi un par pašvaldību budžetiem”[[1]](#footnote-1) ziņojumā uzsvērtais, ka prioritārajiem pasākumiem, kas netiek īstenoti pilnā apjomā, piešķirtā finansējuma atstāšana resora rīcībā bez atbilstoša izvērtējuma nav atbalstāma. Valsts kontrole uzskata, ka ir jāpilnveido valsts budžeta attīstības daļas izpildes uzraudzība, lai varētu uzskatīt, ka tiek ievērots likumā paredzētais valsts pārvaldes princips, ka valsts pārvaldi organizē pēc iespējas efektīvi, tās institucionālo sistēmu pastāvīgi pārbauda un, ja nepieciešams, pilnveido.

Likumā par budžetu un finanšu vadību (turpmāk – LBFV) ir paredzēti leģitīmi elastības nosacījumi, kuri dod iespēju reaģēt uz šādām izmaiņām un pārvirzīt nepieciešamos līdzekļus valsts pienākumu izpildei esošo resursu ietvaros un neradot fiskālo slogu turpmākajos gados, kad tam var nebūt atbilstošs ieņēmumu segums.

Apstiprinot gadskārtējo valsts budžetu, likumdevējs apstiprina izdevumu apropriācijas budžeta programmām un apakšprogrammām, savukārt budžeta paskaidrojumos tiek formulēti programmu mērķi un rezultatīvie rādītāji, kurus ir paredzēts sasniegt. Budžeta programmu izpildītāji ir atbildīgi par līdzekļu izlietošanu atbilstoši paredzētajiem mērķiem. Tajā pašā laikā, budžeta izpildē likumdevējs ir noteicis iespējas budžeta elastībai, kas var tikt nodrošināta dažādos līmeņos, iesaistot lēmuma pieņemšanā dažādas instances (finanšu ministrs, Ministru kabinets, Saeimas Budžeta un finanšu (nodokļu) komisija, atsevišķs Saeimas lēmums) atkarībā no veicamās līdzekļu pārdales apmēriem un veida. Tādējādi tiek vienlaicīgi nodrošināta gan iesaistīto institūciju kontrole pār situāciju un lēmumu pieņemšanu, gan arī iespēja budžeta izpildītājiem analizēt konkrēto situāciju un virzīt (jeb pārdalīt) budžeta resursus tādā veidā, lai atbilstoši situācijai maksimāli efektīvi sasniegt uzstādītos mērķus.

Ministrijām jānodrošina, ka **apropriācijas izmaiņu rezultātā veiktās izmaiņas** programmu (apakšprogrammu) finansējumā **neierobežo iespēju sasniegt** budžeta likumā apstiprināto programmu (apakšprogrammu) mērķu sasniegšanai noteiktos **rezultatīvos rādītājus.** Proti, apropriāciju izmaiņu veikšana **nedrīkst kļūt par iemeslu** sākotnēji plānoto rezultātu nesasniegšanai. Tomēr, ja rezultātu nebija iespējams sasniegt no ministrijas neatkarīgu iemeslu dēļ, un tādēļ finansējums paliek neizlietots, tad apropriācijas pārdale uz citām nozarē svarīgām prioritātēm ir attaisnojama un samērīga.

Budžeta elastība tiek plaši piemērota starptautiskajā kontekstā. Saskaņā ar Ekonomiskās sadarbības un attīstības organizācijas (OECD) pētījuma datiem, 31 no 33 valstīm ministriem ir iespējas mainīt finansējuma sadalījumu starp pozīcijām savas nozares ietvaros, ievērojot dažādus ierobežojumus. Norvēģijā un Zviedrijā budžeta izmaiņas veic tikai ar likumdevēja iesaisti, jo ministrijām jau tāpat ir dota liela autonomija un lemtspēja par resursu izvietojumu nozares ietvaros, tāpēc vajadzība mainīt apropriācijas nav sevišķi liela.

Būtiskākie ierobežojumu veidi (var tikt izmantota arī to kombinācija):

* Izmaiņu apmēra ierobežojums – 2, 5, 10, 20% atkarībā no pozīcijām;
* Satura ierobežojums – atlīdzības izdevumi, kapitālie izdevumi;
* Kompetences ierobežojumi – īpašas pozīcijas, kas ir pakļautas tikai parlamentārajam apstiprinājumam.

Dānija -  nozaru ministrijām ir atļauts pārdalīt līdzekļus starp apropriācijām kārtējiem izdevumiem.

Spānija – līdzekļus var pārdalīt, ievērojot likumā noteiktos ierobežojumus.

Turcija - apropriācijas var pārdalīt līdz 20% no pozīcijas posteņa summas.

Slovēnija - ministrijas savas kompetences ietvaros var pārdalīt dažādas programmas tā, ka izmaiņas nepārsniedz 10% no piešķirtā budžeta. Tomēr, pārdale nav atļauta starp atlīdzības izdevumiem un citām budžeta pozīcijām.

Šveice – ir īpaši pārdales nosacījumi attiecībā uz izdevumiem personālam un konsultatīvajiem pakalpojumiem, kārtējiem izdevumiem un investīciju izdevumiem.

Čehijas Republika - finanšu ministram jāapstiprina pārdale zem 10% un Parlamenta Budžeta komiteja apstiprina pārdali virs 10%.

Īrija - parlamentam jāapstiprina pārdale, ja tā pārsniedz  noteiktu līmeni.

Vācija - pārdali var veikt starp galvenajām budžeta pozīcijām, bet neparedzētu un nepārvaramu vajadzību gadījumā ir iespējams pārdalīt ar Finanšu ministrijas piekrišanu.

Francija - jāievēro atlīdzības izdevumu griesti, kas ir pakļauti parlamentārajai varai. Savukārt, starp programmām pārdale ir atļauta 2% apmērā no apropriācijas, ko apstiprina finanšu ministrs, informējot par to parlamentu. Var mainīt apropriāciju sadalījumu starp dažādām ministrijas programmām ar nosacījumu, ka pārcelto apropriāciju izlietojums noteiktam mērķim atbilst sākotnējās programmas darbībām.

Kanāda un Somija -  parlamentāram apstiprinājumam ir pakļautas pārdales starp kārtējiem, kapitālajiem un pārvedumu (dotācijas) apropriācijām.

Jaunzēlande – pārdales, kurām ir būtiska ietekme uz politiku, jāapstiprina Ministru kabinetam, savukārt, nozares ministrs un finanšu ministrs var kopīgi apstiprināt citus pārskaitījumus starp apropriācijām.

**Līdz ar to Latvijā piemērojamie elastības rīki un ierobežojumi iekļaujas starptautiskajā kontekstā**.

Finanšu ministrija ir lūgusi visām nozaru ministrijām izvērtēt 2019.gada izpildi un informēt par finansējumu, kuru nebūs iespējams līdz gada beigām izlietot atbilstoši sākotnēji plānotajam mērķim.

Tika saņemta informācija no 11 ministrijām – Ārlietu ministrijas, Ekonomikas ministrijas, Finanšu ministrijas, Iekšlietu ministrijas, Izglītības un zinātnes ministrijas, Labklājības ministrijas, Tieslietu ministrijas, Vides aizsardzības un reģionālās attīstības ministrijas, Veselības ministrijas, kā arī no Saeimas un Pārresoru koordinācijas centra.

Detalizētu informāciju par ministriju budžetos valsts pamatbudžeta pamatfunkciju īstenošanai plānoto izdevumu prognozēto neapguvi un iespējamo līdzekļu ekonomiju skatīt informatīvā ziņojuma 1.pielikumā.

Saskaņā ar ministriju sniegto informāciju prognozētā neapguve un iespējamā līdzekļu ekonomija pamatbudžetā līdz 2019.gada beigām prognozēta **31 175 000 *euro*** apmērā, tajā skaitā šādās programmās un apakšprogrammās:

**Saeimai** **630 000 *euro*** apmērā, tajā skaitā:

630 000 *euro* - valsts budžeta programmā 01.00.00 “Saeimas darbības nodrošināšana” samazināmi izdevumi atlīdzībai saskaņā ar Saeimas Prezidija 2019.gada 21.oktobra lēmumu.

**Ārlietu ministrijai** **69 585 *euro*** apmērā, tajā skaitā:

64 585 *euro* - valsts budžeta programmā 97.00.00 “Nozaru vadība un politikas plānošana” prioritārā pasākuma “Latvijas prezidentūrai BJVP (no 2018.g. vidus - 2019.g. vidum) un BMP (2019.gadā)” ietvaros ietaupīti finanšu līdzekļi Latvijas prezidentūras Baltijas jūras valstu padomē (BJVP) nodrošināšanai, kas ir beigusies š.g. 30.jūnijā;

5 000 *euro -* valsts budžeta programmā 97.00.00 “Nozaru vadība un politikas plānošana”, ņemot vērā faktiski nepieciešamo finansējumu prioritārā pasākuma “Latvijas prezidentūra Kodolmateriālu piegādātāju grupā 2018-2019” ietvaros izveidotās amata vietas darbības nodrošināšanai.

**Ekonomikas ministrijai** **6 884 000 *euro*** apmērā, tajā skaitā:

1 674 000 *euro* - valsts budžeta programmā 28.00.00 “Ārējās ekonomiskās politikas ieviešana” Latvijas dalības Expo 2020 Dubai organizēšanai atbilstoši Ekonomikas ministrijas sagatavotajam informatīvajam ziņojumam;

5 000 000 *euro* - valsts budžeta apakšprogrammā 29.02.00 “Elektroenerģijas lietotāju atbalsts”, jo 2018.gadā faktiskās obligātā iepirkuma izmaksas nepārsniedza ieņēmumus, līdz ar to nav nepieciešama plānotā dotācija;

210 000 *euro* - valsts budžeta apakšprogrammā 29.05.00 “Valsts pētījumu programma enerģētikā”, jo 2019.gadā plānots uzsākt jaunu pētījumu ēku energoefektivitātes jomā, kam nepieciešams tikai avansa maksājums.

**Finanšu ministrijai** **7 901 307 *euro*** apmērā, tajā skaitā:

457 140 *euro* - valsts budžeta apakšprogrammā 31.02.00 “Valsts parāda vadība” izdevumu neapguve prognozēta izdevumiem precēm un pakalpojumiem, atbilstoši mazākām komisijas maksām vadošajām bankām par 2019.gadā emitētajām eiroobligācijām un mazākiem maksājumiem Allen & Overy LLP par konsultāciju sniegšanu;

163 202 *euro* - valsts budžeta programmā 33.00.00 “Valsts ieņēmumu un muitas politikas nodrošināšana” 2019.gada prioritārā pasākuma “Pasākumu plāna noziedzīgi iegūtu līdzekļu legalizācijas un terorisma finansēšanas novēršanai laika periodam līdz 2019.gada 31.decembrim īstenošana” īstenošanai piešķirtais finansējums netiks apgūts pilnā apmērā, ņemot vērā , ka īstenojamos pasākumus bija iespējams uzsākt ar gada II ceturksni. Atbilstoši veiktajām publisko iepirkumu procedūrām un iepirkumu pretendentu sniegtajiem piedāvājumiem, prioritārā pasākuma īstenošanai (51 amata vietu nodrošināšana) nepieciešamais aprīkojums (šaujamieroči un formas tērpi) tiks piegādāts 2020.gada sākumā, līdz ar to budžeta programmā prognozēta izdevumu neizpilde 88 800 *euro* apmērā. Savukārt, finansējums 74 402 *euro* apmērā netiks izlietots, ņemot vērā mazākus izdevumus par kravu kontroles rentgeniekārtas piegādi Ventspils ostas muitas kontroles punktā (faktiski paveiktie darbi, kurus apstiprināja būvuzraugs, bija par mazāku summu kā uzrādīts projekta tāmēs);

7 252 465 *euro* - valsts budžeta apakšprogrammā 41.13.00 “Finansējums Valsts akciju sabiedrības “Valsts nekustamie īpašumi” īstenotajiem projektiem un pasākumiem” izdevumu neizpilde prognozēta VAS “Valsts nekustamie īpašumi” īstenotajā Jaunā Rīgas teātra rekonstrukcijas projektā;

28 500 *euro* - valsts budžeta programmā 97.00.00 “Nozaru vadība un politikas plānošana”, ņemot vērā, ka Finanšu ministrija saskaņā ar iesniegtajiem sarakstiem ir veikusi 2018./2019. mācību gada Simtgades izcilnieku stipendiju izmaksu 356 vispārējās vidējās izglītības un profesionālās vidējās izglītības labākajiem absolventiem visā Latvijā un no stipendiju izmaksai plānotajiem 206 500 *euro* izlietoti 178 000 *euro*.

**Iekšlietu ministrijai 1 095 951 *euro*** apmērā, tajā skaitā:

25 000 *euro* - valsts budžeta apakšprogrammā 06.01.00 “Valsts policija” prognozēta neizpilde jaunajai politikas iniciatīvai (2017.-2019.gads) “Televīzijas pakalpojumu internetā sniedzēju uzraudzības uzlabošana”, jo ilgstoši ir vakanta viena amata vieta, kā arī faktiskā mēnešalga ir mazāka, nekā plānots;

85 000 *euro* - valsts budžeta apakšprogrammā 06.01.00 “Valsts policija” prognozēta neizpilde pasākumam “Ceļu satiksmes uzraudzības uzlabošana”, jo ilgstoši ir vakanta viena amata vieta, kā arī faktiskā mēnešalga ir mazāka, nekā plānots, bez tam darbiniekiem noteikta samaksa pēc stundas tarifa likmes;

150 000 *euro* - valsts budžeta apakšprogrammā 06.01.00 “Valsts policija” prognozēta neizpilde prioritārajam pasākumam (2019.gads) “Pasākumu plāna noziedzīgi iegūtu līdzekļu legalizācijas un terorisma finansēšanas novēršanai īstenošana (MONEYVAL)”, jo nav nokomplektētas visas plānotās amata vietas;

542 000 *euro* - valsts budžeta programmā 10.00.00. “Valsts robežsardzes darbība” prognozēta neizpilde prioritārajam pasākumam (2019.-2020.gads) “Latvijas Republikas valsts robežas uzturēšana”, jo aizkavējās iepirkuma procedūru noslēgšana, kā arī sakarā ar to, ka abos iepirkumos tika apstrīdēti procedūras rezultāti, un nav noslēgts līgums par LT robežas stabu remontiem saskaņā ar līguma apjoma izmaiņām;

119 661 *euro* - valsts budžeta programmā 10.00.00. “Valsts robežsardzes darbība” prognozēta neizpilde jaunajai politikas iniciatīvai (2017.-2019.gads) “Robežsargu skaita blīvumu uz “zaļās” robežas palielināšana atkarībā no pastāvošajiem riska faktoriem (30 amatpersonas)”. Atlīdzības izdevumu apguve ir mazāka, nekā plānotā sakarā ar to, ka pieprasītais finansējums ir aprēķināts un amatpersonas vidējo amatu (inspektors) uz zaļās robežas, kuru jaunuzņemtie kadeti vēl nav sasnieguši;

83 056 *euro* - valsts budžeta apakšprogrammā 11.01.00 “Pilsonības un migrācijas lietu pārvalde” prognozēta neizpilde prioritārajam pasākumam (2019.gads) “Diasporas atbalsta nodrošināšana pilnveidojot Dzīvesvietas deklarēšanas procesus, piešķirot personai tiesības būt sasniedzamai deklarētajā dzīvesvietā Latvijā vai ārvalsts adresē un vienlaikus norādītajā papildu adresē Latvijā vai ārvalstī”, bet sakarā ar likumprojekta “Grozījumi Dzīvesvietas deklarēšanas likumā”(Nr.337/Lp13) virzības aizkavēšanos 2019.gadā piešķirtais finansējums iespējams netiks apgūts;

91 234 *euro* - valsts budžeta apakšprogrammā 11.01.00 “Pilsonības un migrācijas lietu pārvalde” prognozēta neizpilde pasākumam “NVIS uzturēšana”. Šie izdevumi piešķirti un plānoti NVIS uzturēšanai, bet Projekta ietvaros pabeigta jauna NVIS funkcionalitātes izstrāde un uzturēšana daļēji tiek nodrošināta garantijas ietvaros. Līdz ar šie izdevumi tika plānoti Diasporas atbalsta nodrošināšanai, paredzot, ka dzīvesvietas deklarēšanas pilnveidošanu, piešķirot personai tiesības būt sasniedzamai deklarētajā dzīvesvietā Latvijā un vienlaikus norādītajā papildu adresē Latvijā vai ārvalstīs.

**Izglītības un zinātnes ministrijai 1 863 500 *euro*** apmērā, tajā skaitā:

1 532 500 *euro* - valsts budžeta apakšprogrammā 01.07.00 “Dotācija brīvpusdienu nodrošināšanai 1.,2.,3. un 4. klases izglītojamiem” atbilstoši operatīvajai informācijai par izglītojamo skaitu uz 2019.gada 1.septembri - 2019.gadā apakšprogrammā prognozējams atlikums ~ 465 000 *euro* apmērā. Ņemot vērā, ka 2020.gada budžeta sagatavošanas procesā ir pieņemts lēmums, no 2020.gada no valsts budžeta daļēji finansēt brīvpusdienas (50% apmērā), tad 2019.gadā atbrīvojas vēl papildu finansējums ~1 067 500 *euro* apmērā (plānotais maksājums par janvāri);

250 000 *euro* - valsts budžeta apakšprogrammā 01.15.00 “Sociālā atbalsta programma vispārējās izglītības pedagogiem” finansējums tiek nodrošināts atbilstoši saņemtajiem iesniegumiem. Ja saņemto iesniegumu skaits būtiski nepieaugs, tad plānotais atlikums uz gada beigām varētu būt aptuveni ~250 000 *euro* apmērā. Finansējums apakšprogrammai 01.15.00 „Sociālā atbalsta programma vispārējās izglītības pedagogiem” tika piešķirts kā prioritārais pasākums ar mērķi - nodrošināt sociālo atbalstu vispārējās pamatizglītības un vispārējās vidējās izglītības pedagogiem, kuri trīs gadus pirms pensionēšanās vecuma sasniegšanas pašvaldību dibināto skolu likvidācijas vai reorganizācijas gadījumā zaudē darbu. Faktiskā izpilde liecina, ka līdz šim atbalsta saņēmēju/pieprasītāju skaits ir mazāks par plānoto, līdz ar to apakšprogrammā prognozējama līdzekļu ekonomija;

69 000 *euro* - valsts budžeta apakšprogrammā 03.04.00 “Studējošo un studiju kreditēšana” procentu izdevumiem provizoriskais atlikums uz gada beigām prognozēts ~ 69 000 *euro* apmērā. Prognozēto atlikumu ministrija plāno novirzīt citām Izglītības un zinātnes ministrijas aktuālajām vajadzībām programmās, kurās konstatēts līdzekļu iztrūkums;

12 000 *euro* - valsts budžeta programmā 12.00.00 “Finansējums asistenta pakalpojuma nodrošināšanai personai ar invaliditāti pārvietošanas atbalstam un pašaprūpes veikšanai” faktiskā izpilde finansējumam asistenta pakalpojuma nodrošināšanai personai ar invaliditāti pārvietošanas atbalstam un pašaprūpes veikšanai.

**Labklājības ministrijai** **7 920 878 *euro*** apmērā, tajā skaitā:

279 752 *euro* - valsts budžeta apakšprogrammā 05.01.00 “Sociālās rehabilitācijas valsts programmas” prognozēta iespējamā pārdale no 2018.-2020.gada prioritārā pasākuma “Sociālā rakstura institūcijām kapacitātes stiprināšanai un sociālām programmām bērnu tiesību aizsardzības jomās un ar šiem pasākumiem saistīto IT sistēmu pielāgošanai” apakšpasākuma “Sociālās rehabilitācijas pakalpojumu no psihoaktīvajām vielām atkarīgām nepilngadīgām personām nodrošināšana” (36 167 *euro* apmērā) un 2018.-2020.gada prioritārā pasākuma “Sociālās rehabilitācijas pakalpojumu klāsta pilnveidošana (papildināšana)” apakšpasākuma “Psihosociālās rehabilitācijas nodrošināšana personām ar prognozējamu vai pirmreizēju invaliditāti, kuras cēlonis ir onkoloģiska slimība, un viņu ģimenes locekļiem” (100 754 *euro* apmērā) un apakšpasākuma “Psihosociālās rehabilitācijas nodrošināšana bērniem, kuriem nepieciešama paliatīvā aprūpe, un ar viņiem vienā mājsaimniecībā dzīvojošiem ģimenes locekļiem vai audžuģimenei” (142 831 *euro* apmērā);

6 983 624 *euro* - valsts budžeta apakšprogrammā 20.01.00 “Valsts sociālie pabalsti” prognozētais saņēmēju skaits vidēji mēnesī vairākiem pabalstiem nesasniedz plānoto (bērna kopšanas pabalstam, bērna piedzimšanas pabalstam, atlīdzībai par aizbildņa pienākumu pildīšanu, valsts sociālā nodrošinājuma pabalstam, pabalstam personai ar invaliditāti, kurai nepieciešama īpaša kopšana);

624 561 *euro* - valsts budžeta apakšprogrammā 20.02.00 “Izdienas pensijas” izdienas pensiju saņēmēju skaits nesasniedz plānoto;

32 941 *euro* - valsts budžeta apakšprogrammā 20.04.00 “Bēgļa un alternatīvo statusu ieguvušo personu pabalsti” prognozētais saņēmēju skaits vidēji mēnesī nesasniedz plānoto.

**Tieslietu ministrijai 679 098 *euro*** apmērā, tajā skaitā:

319 098 *euro* - valsts budžeta apakšprogrammā 04.01.00 “Ieslodzījuma vietas” pilnībā nav nokomplektētas ārstniecības personu amata vietas un ne visiem ārstniecības personu amatiem mēnešalga palielinājās par 20% (MK 18.12.18. sēdes prot. Nr.60 88.§ 5.2.punkts paredzēja papildus finansējuma piešķiršanu, Ieslodzījumu vietu pārvaldes ārstniecības personu (kuras sniedz no valsts budžeta apmaksātos veselības aprūpes pakalpojumus) darba samaksas palielināšanai atbilstoši 19.12.2018. izsludinātajam likumam “Grozījums Veselības aprūpes finansēšanas likumā”);

360 000 *euro* - valsts budžeta programmā 97.00.00 “Nozaru vadība un politikas plānošana” līdzekļi netiks apgūti sakarā ar to, ka netiks īstenots prioritārais pasākums “Justīcijas institūciju funkciju un procesu izvērtējums, t.sk. izmeklēšanas institūta reformēšanas iespēju izpēte”, kam 2019.gadā paredzēts finansējums 500 000 *euro* apmērā. Neapguve plānota 360 000 *euro* apmērā, jo Ministru kabineta 2019.gada 16.jūlija sēdē (MK 16.07.2019 prot. Nr.33 85.§ 5.punkts) tika lemts, ka 140 000 *euro* ir jāpaliek slēgtajos asignējumos, kā vispārējās valdības izdevumu negatīvās ietekmes neitralizējošam pasākumam.

**Vides aizsardzības un reģionālās attīstības ministrijai 173 078 *euro*** apmērā, tajā skaitā:

148 070 *euro* - valsts budžeta apakšprogrammā 21.20.00 “Iemaksas starptautiskajās organizācijās” prognozēta neapguve Eiropas vidējā termiņa laika prognožu centram (ECMWF) paredzētajai iemaksai 54 135 *euro* apmērā un Eiropas Meteoroloģisko satelītu aģentūrai (EUMETSAT) paredzētajai iemaksai 93 935 *euro* apmērā;

10 000 *euro* - valsts budžeta programmā 30.00.00 “Attīstības nacionālie atbalsta instrumenti” valsts budžeta uzturēšanas izdevumu transferti pašvaldībām likuma “Par zemes privatizāciju lauku apvidos” prasību izpildei. Finansējums piešķirts 2015.-2017.gada JPI “Publisko pakalpojumu pieejamības nodrošināšana saskaņā ar vienas pieturas aģentūras principu” ietvaros ar MK 12.11.2014. sēdes prot. Nr.62 2.§ 2.punktu;

15 008 *euro* - valsts budžeta programmā 30.00.00 “Attīstības nacionālie atbalsta instrumenti” valsts budžeta uzturēšanas izdevumu transferti pašvaldībām, lai nodrošinātu pielāgoto informācijas sistēmu datu nodošanai aizsargātā lietotāja tirdzniecības pakalpojuma sniedzējam uzturēšanu. Finansējums piešķirts ar MK 21.10.2014. sēdes prot. Nr.57 40.§ 4.2.apakšpunktu.

**Veselības ministrijai 3 677 603 *euro*** apmērā, tajā skaitā:

2 543 822 *euro* - valsts budžeta apakšprogrammā 33.04.00 “Centralizēta medikamentu un materiālu iegāde” plānotajā apjomā nepildās parenterāli ievadāmo onkoloģisko zāļu izlietojums, konkursa rezultātā iepirkuma cenas bija zemākas, kā arī apmaksa tiek veikta, ņemot vērā medikamentu izlietojumu pacientiem;

1 133 781 *euro* - valsts budžeta apakšprogrammā 45.01.00 “Veselības aprūpes finansējuma administrēšana un ekonomiskā novērtēšana” nepildās plānotie izdevumi precēm un pakalpojumiem e-veselības sistēmas darbības uzturēšanas pakalpojumiem 933 781 *euro* apmērā un pamatkapitāla veidošanai plānotie izdevumi e-veselības sistēmas darbībai 200 000 *euro* apmērā.

**Pārresoru koordinācijas centram 280 000 *euro*** apmērā, tajā skaitā:

280 000 *euro* - valsts budžeta programmā 01.00.00 “Pārresoru koordinācijas centra darbības nodrošināšana” prognozēta līdzekļu ekonomija Latvijas konkurētspējas novērtējumam un tā uzraudzības (monitoringa) sistēmai.

Ņemot vērā Valsts kontroles revīzijā “Par Latvijas Republikas 2018.gada pārskatu par valsts budžeta izpildi un par pašvaldību budžetiem”[[2]](#footnote-2) norādīto, ka valsts budžeta finansējums, kas sākotnēji izvirzīto mērķu sasniegšanai šajā termiņā nav nepieciešams, pilnā apjomā paliek resora rīcībā, tiek pārdalīts un izlietots citiem pasākumiem, kas nav izskatīti vienotajā pieejā, pēc kuras ierobežotas fiskālās telpas apstākļos tiek izvēlēti un atbalstīti valstiski nozīmīgākie finansējamie pasākumi, valdībai nepieciešams pieņemt lēmumu par 2019.gada neapgūtā finansējuma pārdales kritērijiem un atbalstāmiem pasākumiem.

Valdību veidojošo partiju pārstāvji izvirzīja šādus kritērijus finansējuma pārdalei nozaru ministriju pieteiktajiem papildu pasākumiem:

* 1. nepieciešams saistību izpildei;
	2. pamatā atslogo 2020.gada budžetu;
	3. ir pilnībā īstenojami 2019.gadā, sasniedzot izvirzīto mērķi;
	4. nerada negatīvu ietekmi 2020.gadā un turpmākajos gados, kam nav finansiāla seguma;
	5. finansējums valstiski svarīgu pasākumu īstenošanai, kā arī iestāžu kapacitātes stiprināšanai.

Ņemot vērā izvirzītos kritērijus un ministriju papildu finansējuma pieprasījumus 2019.gadam, sadarbībā ar ministrijām ir panākta vienošanās, ka papildu pieprasījums nepārsniedz prognozēto līdzekļu ekonomiju 2019.gadā. Informatīvā ziņojuma 2.pielikumā ir apkopoti ministriju papildu pieprasījumi sadalījumā pa pasākumiem un programmām/apakšprogrammām.

Finanšu ministrs J.Reirs

Adijāne, 67095437

zane.adijane@fm.gov.lv

1. LR Valsts kontroles revīzijas Nr.2.4.1-23/2018 ziņojums “Par Latvijas Republikas 2018.gada pārskatu par valsts budžeta izpildi un par pašvaldību budžetiem” <http://www.lrvk.gov.lv/revizija/par-latvijas-republikas-2018-gada-parskatu-par-valsts-budzeta-izpildi-un-par-pasvaldibu-budzetiem/> [↑](#footnote-ref-1)
2. LR Valsts kontroles revīzijas Nr.2.4.1-23/2018 ziņojums “Par Latvijas Republikas 2018.gada pārskatu par valsts budžeta izpildi un par pašvaldību budžetiem” <http://www.lrvk.gov.lv/revizija/par-latvijas-republikas-2018-gada-parskatu-par-valsts-budzeta-izpildi-un-par-pasvaldibu-budzetiem/> [↑](#footnote-ref-2)